internet vaartha 204 Views
హైదరాబాద్‌ : కొత్తకొత్త ఆలోచనలు, ప్రణాళికలతో నవజాత కంపెనీల స్థాపనలో తెలంగాణ ప్రభుత్వం టిహబ్‌ను వారధిగా చేస్తుందని రాష్ట్ర ఐటిశాఖ కార్యదర్శి జయేష్‌ రంజన్‌ వెల్లడించారు. నవజాత కంపెనీలు(స్టార్టప్‌) స్థాపించే యువ ఔత్సాహిక పారిశ్రామికవేత్తలకు కొన్ని ప్రోత్సాహకాలు కల్పిస్తున్నామన్నారు. కంపెనీలు మొదలుపెట్టి ఏదో ఒక కారణం చేత మధ్యలో వదిలివేసిన వాటిని నిరాశపరచబోమన్నారు. అలాంటివారికి ఎంటర్‌ప్రెన్యూర్‌ఇన్‌ రెసిడెన్సీ సర్టిఫికెట్‌ను అందించి ప్రోత్సహిస్తామన్నారు. హైదరాబాద్‌లోని హెచ్‌ఐసిసిలో సోమవారం గ్రోత్‌ ఆఫ్‌ ఇండియాన్‌ స్టార్టప్స్‌ అనే అంశంపై జరిగిన చర్చాగోష్టిలో జయేష్‌రంజన్‌ పాల్గొన్నారు. బ్రిటన్‌ స్టార్టప్‌ యాక్సిలరేటర్‌ వ్యవస్థాపకులు జాన్‌బ్రాడ్‌ ఫోర్డ్‌ గ్రెక్స్‌ వేదిక ప్రతినిధి మనీష్‌కుమార్‌, స్పార్క్‌10 వ్యవస్థాపకులు అటల్‌మాల్వియా తదితరులు హాజరయ్యారు. జయేష్‌రంజన్‌ మాట్లాడుతూ టిహబ్‌లోస్టార్టప్‌ ప్రయాణంసాధారణ విషయమేమీకాదని అది సవాళ్ల తో కూడుకున్నదని అన్నారు. టీహబ్‌లో నవజాత కంపెనీలను ప్రారంభించేవారికి తెలంగాణ ప్రభుత్వం పూర్తిగా సహకరిస్తుందన్నారు. ప్రభుత్వం ఇచ్చే రెసిడన్సీ సర్టిఫికేట్‌ వల్ల ఔత్సాహికులకు కార్పొరేట్‌ కంపెనీల్లో మంచి గుర్తింపు వస్తుందని, ఉన్నత ఉద్యోగాలు పొందేందుకు దోహదం చేస్తుందన్నారు. ఐటి యానిమేషన్‌, గేమింగ్‌, డిఫెన్స్‌, ఏరోస్పేస్‌ తదితర అంశాల్లో పోటీపడేందుకు ప్రభుత్వం ఉత్సాహంగా ఉందన్నారు. టిహబ్‌ నిర్వహణలో తెలంగాణ ప్రభుత్వానికి స్పార్క్‌10 సహకరించాలని జయేష్‌ రంజన్‌ విజ్ఞప్తిచేశారు.